**Ministru kabineta noteikumu projekta „Profesijas standarta, profesionālās kvalifikācijas prasību (ja profesijai neapstiprina profesijas standartu) un nozares kvalifikāciju struktūras izstrādes kārtība” sākotnējās ietekmes novērtējuma ziņojums (anotācija).**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Profesijas standarta, profesionālās kvalifikācijas prasību (ja profesijai neapstiprina profesijas standartu) un nozares kvalifikāciju struktūras izstrādes kārtība” (turpmāk – Ministru kabineta noteikumu projekts) izstrādāts pamatojoties uz:  1) Latvijas Nacionālais attīstības plāna 2014.–2020. gadam (apstiprināts ar Saeimas 2012. gada 20. decembra lēmumu) 296.uzdevumu - Nepieciešamo profesionālo izglītības programmu noteikšana un izstrāde atbilstoši veiktajai un plānotajai nozaru izpētei un noteiktajām pamatprofesijām un kvalifikācijām, nepieciešamo profesiju standartu un programmu noteikšana un izstrāde, iekļaujot mācību programmā profesionālās izglītības prakses vietas sadarbībā ar nozaru uzņēmējiem; 2) Izglītības attīstības pamatnostādņu 2014.-2020. gadam (apstiprinātas ar Saeimas 2014. gada 22. maija lēmumu „Par Izglītības attīstības pamatnostādņu 2014.-2020. gadam apstiprināšanu”) rīcības virziena 1.1. „Uz zināšanu sabiedrībā pieprasītām kompetencēm orientēta, radošumu, inovāciju un veselīga dzīvesveida veicinoša izglītības satura pilnveide” ietvaros īstenojamais mērķis: Atbalsts darba vidē balstītu mācību un prakses attīstībai profesionālajā izglītībā (materiālu izstrāde un popularizācija, informācijas apmaiņa Latvijā un ES ietvaros) un sasaistes ar Eiropas kvalifikāciju ietvarstruktūru (EKI) nodrošināšana profesionālajā izglītībā sadarbībā ar sociālajiem partneriem. Atbalsts profesiju standartu un profesiju kvalifikācijas pamatprasību, profesionālās izglītības programmu un kvalifikācijas eksāmenu satura izstrādei un aprobācijai saskaņā ar izveidoto kvalifikāciju struktūru, noteiktajām pamata profesijām, kā arī ar kvalifikācijas prasībām saistītajām profesijām un specializācijām. Lai nodrošinātu atbilstību nozaru kvalifikāciju struktūrai un mainīgajām darba tirgus prasībām, atbalsts paredzēts modulārās izglītības programmu ieviešanai, mūžizglītības un profesionālo kompetenču programmu nodrošināšanai katrā modulārajā profesionālās izglītības programmā iekļaujot moduļus: "iniciatīva un uzņēmējdarbība", "sabiedrības un cilvēka drošība", "informācijas un komunikācijas tehnoloģijas", "sociālās un pilsoniskā prasmes", "valodas, kultūras izpratne un izpausme".  3) Ministru kabinetā 2014. gada 12. augustā izskatīto informatīvo ziņojumu "Par darba vidē balstītu mācību īstenošanas iespējām Latvijas profesionālās izglītības attīstības kontekstā", kas ietver arī profesionālās izglītības satura reformu, un kur ir paredzēts pārskatīt esošo profesionālās izglītības saturu, aktualizēt profesiju standartus;  4) Profesionālās izglītības likuma 7. panta 2.punktu - nosaka, ka Ministru kabineta kompetencē ir noteikt profesijas standarta, profesionālās kvalifikācijas prasību (ja profesijai neapstiprina profesijas standartu) un nozares kvalifikāciju struktūras izstrādes kārtību, kā arī institūciju, kas izstrādā un aktualizē nozares kvalifikācijas struktūru;  5) Profesionālās izglītības likuma pārejas noteikumu 21.punktu, kas nosaka, ka Ministru kabinets līdz 2015. gada 31. decembrim izdod šā likuma 7.punkta 2.punktā minētos noteikumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Līdz 2015. gada 31. decembrim bija spēkā Ministru kabineta 2007. gada 27. februāra noteikumi Nr. 149 “Profesiju standartu izstrādes kārtība”, kuri regulēja tikai profesiju standartu izstrādes kārtību, bet nenoteica nozaru kvalifikācijas struktūru un profesionālās kvalifikācijas prasību izstrādes kārtību, tāpēc steidzami nepieciešams izstrādāt jaunus noteikumus, kuros ietverts regulējums, gan nozares kvalifikāciju struktūras, profesijas standarta un profesionālās kvalifikācijas prasību izstrādei un aktualizācijai.  Ministru kabinetā 2014. gada 12. augustā tika izskatīts informatīvais ziņojums "Par darba vidē balstītu mācību īstenošanas iespējām Latvijas profesionālās izglītības attīstības kontekstā", kas ietver arī profesionālās izglītības satura reformu, un kur ir paredzēts:   * izveidot patstāvīgus sadarbības mehānismus ar sociālajiem partneriem un nozares organizācijām, attīstīt Nozaru ekspertu padomju darbu, kas nodrošinātu profesionālās izglītības satura atbilstību nozaru vajadzībām; * pārskatīt esošo profesionālās izglītības saturu, aktualizēt profesiju standartus, izstrādāt izglītības pamatprogrammu paraugus un ieviest izglītības programmu modulāro pieeju, kā arī nodrošināt nepieciešamo mācību līdzekļu izstrādi un nodrošinājumu; * pilnveidot normatīvo bāzi, kas dotu iespēju būtiski samazināt laiku, kas nepieciešams, lai apstiprinātu vai aktualizētu profesiju standartus, būtiski samazināt laiku, kas nepieciešams, lai uzsāktu jaunu izglītības programmu īstenošanu, tādejādi nodrošinot iespēju operatīvi reaģēt uz mainīgajām darba tirgus prasībām; * ieviest vienotu kvalifikācijas pārbaudījumu sistēmu, stiprināt nozaru atbildību par kvalifikācijas piešķiršanu un veicināt ar darbu saistītu mācīšanās procesu, jo īpaši praktiskās mācībās un praksē, kā arī citus duālus modeļus, lai atvieglotu pāreju no mācībām uz darbu.   Atbilstoši iepriekš minētajam informatīvajam ziņojumam, profesionālās izglītības satura reformas sekmīgai īstenošanai tika izstrādāti grozījumi Profesionālās izglītības likumā, kas stājās spēkā 2015. gada 15. maijā, un kas veicina profesionālās izglītības pievilcību un darba devēju iesaistes palielināšanu. Profesionālās izglītības likuma grozījumos ietverts regulējums par profesionālās kvalifikācijas līmeņu atbilstību Latvijas kvalifikāciju ietvarstruktūras līmeņiem un nosaka nozares ekspertu padomes izveidošanu un kompetenci, tai skaitā paredzot strukturēt nozares pamatprofesijas un saistītās profesijas nozares kvalifikācijas struktūrā. Veiktās izmaiņas palīdzēs izveidot patstāvīgus sadarbības mehānismus ar sociālajiem partneriem un nozares organizācijām, attīstīt nozaru ekspertu padomju darbu, kas ilgtermiņā nodrošinātu profesionālās izglītības satura atbilstību nozaru vajadzībām, kā arī ņemot vērā reģionu specifiku un vajadzības attiecīgajā nozarē.  Ar 2015. gadā veiktajiem grozījumi Izglītības likumā, kas stājās spēkā 2015. gada 16. jūnijā tika noteikts, kas ir Latvijas kvalifikāciju ietvarstruktūra un tās saistību ar Eiropas kvalifikāciju ietvarstruktūru. Savukārt Profesionālās izglītības likumā, atbilstoši Latvijas kvalifikāciju ietvarstruktūrai, tagad ir noteikti profesionālās kvalifikācijas līmeņi un dots šo līmeņu vispārējs apraksts.  Ieviešot Latvijas kvalifikāciju ietvarstruktūru profesionālās izglītības satura reformas kontekstā, viens no galvenajiem uzdevumiem ir izstrādāt nozaru kvalifikācijas struktūras, kas ietver nozares visu pamatprofesiju vispārēju raksturojumu, kā arī nozares pamatprofesijās ietilpstošo specializāciju un saistīto profesiju pārskatu (profesiju karti), norādot profesijām un specializācijām profesionālo kvalifikāciju līmeņus un Latvijas kvalifikācijas ietvarstruktūras līmeni.  Eiropas kvalifikāciju ietvarstruktūrai (EQF) un attiecīgi Latvijas kvalifikācijas ietvarstruktūrai nav tiešas saistības ar ISCO-08 kodu sistēmu, kas tiek izmantota Profesiju klasifikatorā un ir paredzēta darbaspēka uzskaites statistiskiem mērķiem.  Ar iegūtu kvalifikāciju, īpaši ar augstāka līmeņa profesionālo kvalifikāciju ir iespējams strādāt dažādās nozarēs un ieņemt dažādus amatus. Līdz ar to profesiju standartiem nav jābūt Profesiju klasifikatora daļai, kā tas ir pašlaik.  Profesijas standarti tiek izstrādāti jebkurai profesionālajai kvalifikācijai, kura ir Profesiju klasifikatorā, neatkarīgi no nozares, sektora, darbības virziena, no pamatprofesijas vai šauras specializācijas, no neliela vai plaša darbinieku skaita pieprasījuma darba tirgū. Profesijas standartu struktūra ir sadrumstalota un neviendabīga. Šobrīd profesiju standartu reģistrā ir 480 profesijas standartu visiem profesionālās kvalifikācijas līmeņiem.  Lai risinātu minētās problēmas Ministru kabineta noteikumu projekts paredz noteikt, ka profesijas standarta vai profesionālās kvalifikācijas prasību izstrādi ierosina valsts vai pašvaldību institūcija vai juridiska persona, bet nozares kvalifikāciju struktūras izstrādi - nozares ekspertu padome vai Nacionālās trīspusējās sadarbības padomes Profesionālās izglītības un nodarbinātības trīspusējās sadarbības apakšpadome (ja nozares ekspertu padome nav izveidota). Salīdzinot ar Ministru kabineta 2007. gada 27. februāra noteikumiem Nr. 149 “Profesiju standartu izstrādes kārtība”, Ministru kabineta noteikumu projekts neparedz tiesības profesijas standarta projektu iesniegt fiziskai personai, jo minētās tiesības līdz šim nav izmantotas un attiecīgā norma nav tikusi piemērota.  Lai nodrošinātu profesijas standartu, profesionālās kvalifikācijas prasību vai nozares kvalifikāciju struktūru izstrādi Izglītības un zinātnes ministrija vai Valsts izglītības satura centrs sniedz metodisko atbalstu iesniedzējam, kā arī izveido ekspertu darba grupu, kurā piedalās Izglītības un zinātnes ministrijas vai Valsts izglītības satura centra pārstāvji, attiecīgās nozares ministrijas pārstāvji, iesniedzējs, nozaru ekspertu padomes (ja tāda ir izveidota) pārstāvji un kurā uzaicina piedalīties izglītības iestāžu pārstāvošas organizācijas deleģētu pārstāvi, kā arī kurā var pieaicināt, valsts vai pašvaldību institūciju, zinātnisko institūciju vai izglītības iestāžu, arodbiedrību un to apvienību vai darba devēju organizāciju pārstāvjus u.c..  Izglītības iestādēm, kuras būs ieinteresētas līdzdarboties, būs iespēja tieši iesaistīties profesijas standartu un profesionālās kvalifikācijas prasību izstrādes procesā – iesniedzot profesijas standarta vai profesionālās kvalifikācijas prasību projektu (iesniedzēja pārstāvis tiek iekļauts profesijas standarta vai profesionālās kvalifikācijas prasību izstrādes darba grupā) vai līdzdarboties jau iesniegta profesijas standarta vai profesionālās kvalifikācijas projekta izvērtēšanā, izsakot priekšlikumus attiecīgām nozaru ekspertu padomēm, piedaloties to sēdēs, kā arī iesaistoties dažādu profesionālo organizāciju darbā tieši vai izmantojot izglītības iestāžu konventu starpniecību, vai sniedzot priekšlikumus attiecīgajai nozares ministrijai, kuras pārstāvis ir darba grupas loceklis.  Izstrādātie profesijas standarti, profesionālās kvalifikācijas prasības vai nozares kvalifikāciju struktūras tiks ievietotas Valsts izglītības satura centra interneta mājaslapā, ja tos saskaņo Nacionālās trīspusējās sadarbības padomes Profesionālās izglītības un nodarbinātības trīspusējās sadarbības apakšpadome, ar kuras nolikumu var iepazīties Ministru kabineta interneta mājaslapā <http://mk.gov.lv/lv/content/nacionala-trispusejas-sadarbibas-padome>.  Profesiju standartus ir paredzēts izstrādāt tikai profesijām, kuras ir identificētas nozares kvalifikācijas struktūrā, vienlaikus profesiju standartā iekļaujot arī attiecīgo profesiju nozares kvalifikācijas prasības. Tādējādi tiktu būtiski samazināts profesiju standartu skaits un attiecīgi samazināts arī laiks, kas nepieciešams, lai noteiktu vai precizētu profesionālās kvalifikācijas prasības specializācijām.  Ar Eiropas Savienības struktūrfondu un Kohēzijas fonda (turpmāk – ES fondi) atbalstu, 2007.–2013. gada plānošanas periodā darbības programmas “Cilvēkresursi un nodarbinātība” papildinājuma 1.2.1.1.1.apakšaktivitātes "Nozaru kvalifikāciju sistēmas izveide un profesionālās izglītības pārstrukturizācija" ietvaros Valsts izglītības attīstības aģentūra sadarbībā ar Latvijas Darba devēju konfederāciju, Latvijas Brīvo arodbiedrību savienību, Valsts izglītības satura centru un Izglītības kvalitātes valsts dienestu īstenoja projektu par kopējo finansējumu 3 405 530 *euro* apmērā, kurā tika uzsākta profesionālās izglītības pārstrukturizācija, izveidojot nozares kvalifikācijas sistēmu, veicot tautsaimniecības nozaru izpēti, izstrādājot vai pilnveidojot pamatprofesiju standartus un specializāciju kvalifikācijas prasības (projekta īstenošanas termiņš: 2010. gada 1. decembris līdz 2015. gada 30. novembrim). Projekta īstenošanas rezultātā tika izveidoti nozaru apraksti(pētāmās nozares robežas, nozares attīstības tendences ES un Latvijā, mazo un lielo uzņēmumu īpatsvars, tirgus apjoms, investīcijas, nozares darbaspēka raksturojums un prognozes, ietekmējošie faktori, skaitliskās izmaiņas, darbaspēka kompetences un prasmes, profesionālās izglītības raksturojums utt.) un nozares kvalifikāciju struktūras (ietilpst nozares kvalifikāciju līmeņu apraksti, profesijas vispārējais raksturojums un nozares saistīto profesiju karte). Nozares profesiju funkcionalitātes analīzes rezultātā iespējams noteikt nozares pamatprofesijas, to specializācijas un saistītās profesijas.  Nozaru izpētes rezultātā izstrādātās nozaru un saistīto profesiju kartes ir pamats esošo Profesijas standartu satura pārskatīšanai un nepieciešamo profesijas standartu un profesionālo kvalifikācijas pamatprasību izstrādei vai aktualizēšanai.  Ministru kabineta noteikumu projektā paredzēto nozares kvalifikācijas struktūru, profesiju standartu un profesionālo kvalifikācijas prasību izstrādei plānots piesaistīt ES fondu 2014.–2020. gada plānošanas periodā pieejamo finansējumu darbības programmas "Izaugsme un nodarbinātība" (turpmāk – DP) 8.5.2.specifiskā atbalsta mērķa "Nodrošināt profesionālās izglītības atbilstību Eiropas kvalifikācijas ietvarstruktūrai" (turpmāk – 8.5.2.SAM) ietvaros, ievērojot Ministru kabineta 2016. gada 26.aprīļa noteikumos Nr.262 "Darbības programmas "Izaugsme un nodarbinātība" 8.5.2.specifiskā atbalsta mērķa "Nodrošināt profesionālās izglītības atbilstību Eiropas kvalifikācijas ietvarstruktūrai" īstenošanas noteikumi" noteiktos nosacījumus 8.5.2. SAM īstenošanai. Attiecīgi tas būs kā turpinājums ES fondu 2007.–2013. gada plānošanas perioda ietvaros īstenotajam projektam, tai skaitā sniedzot atbalstu turpmākai nozaru izpētei un nozares kvalifikāciju struktūras pilnveidei (Latvijas kvalifikāciju ietvarstruktūras 2.–7. līmenim), profesionālās kvalifikācijas prasību un profesijas standartu (Latvijas kvalifikāciju ietvarstruktūras 2. - 4. līmenim) izstrādei. 8.5.2.SAM ietvaros kopējais attiecināmais finansējums – 12 936 510 milj. *euro*, t.sk. Eiropas Sociālā fonda finansējums – 10 996 033 milj. *euro* un valsts budžeta finansējums 1 940 477 milj. *euro*.  Paredzams, ka pēc 2021. gada 31. decembra profesiju standartu un profesionālo kvalifikācijas prasību un nozares kvalifikācijas struktūras izstrāde būs pabeigta un notiks pārsvarā tikai to aktualizācija atbilstoši darba tirgus prasību izmaiņām esošo valsts budžeta līdzekļu ietvaros.  Ministru kabineta noteikumu projekts pastarpināt saistīts arī ar ES fondu 2014.–2020. gada plānošanas periodā īstenojamo DP 8.5.3.specifisko atbalsta mērķi “Nodrošināt profesionālās izglītības iestāžu efektīvu pārvaldību un iesaistītā personāla profesionālās kompetences pilnveidi” (kopējais attiecināmais finansējums 6 490 095 *euro*, tai skaitā Eiropas Sociālā fonda finansējums 5 516 580 *euro* un valsts budžeta līdzfinansējums 973 515 *euro*), kura ietvaros atbilstoši Ministru kabineta 2016.gada 3.maija noteikumos Nr.280 “Darbības programmas "Izaugsme un nodarbinātība" 8.5.3.specifiskā atbalsta mērķa "Nodrošināt profesionālās izglītības iestāžu efektīvu pārvaldību un iesaistītā personāla profesionālās kompetences pilnveidi" īstenošanas noteikumi” noteiktajam paredzēts sniegt atbalstu profesionālās izglītības iestāžu pārvaldības efektivitātes uzlabošanai.  Tāpat Ministru kabineta noteikumu projekts pastarpināt saistīts arī ar ES fondu 2014.–2020. gada plānošanas periodā īstenojamo Darbības programmu 8.5.1.specifisko atbalsta mērķi “Palielināt kvalificētu profesionālās izglītības iestāžu audzēkņu skaitu pēc to dalības darba vidē balstītās mācībās vai mācību praksē uzņēmumā” (plānotais kopējais attiecināmais finansējums 21 937 153 *euro*, tai skaitā Eiropas Sociālā fonda finansējums 18 646 580 *euro* un valsts budžeta līdzfinansējums 3 290 573 *euro*), kura ietvaros plānots sniegt atbalstu darba vidē balstītām mācībām. |
| 3. | Projekta izstrādē iesaistītās institūcijas | Izglītības un zinātnes ministrija, Valsts izglītības satura centrs. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ministru kabineta noteikumu projekts paredz valsts vai pašvaldību institūcijām, kā arī juridiskajām personām tiesības iesniegt profesijas standarta vai profesionālās kvalifikācijas prasību projektu vai ierosināt aktualizāciju. Precīzāks mērķa grupu apjoms nav nosakāms, jo nav prognozējams, konkrēti kuras no tām izmantos Ministru kabineta noteikumu projektā paredzētās tiesības.  Projekts paredz tiesības nozares ekspertu padomēm (šobrīd ir izveidotas un darbojas 12 nozaru ekspertu padomes, taču paredzams, ka to skaits varētu palielināties)vai Nacionālās trīspusējās sadarbības padomes Profesionālās izglītības un nodarbinātības trīspusējās sadarbības apakšpadomei (ja nozares ekspertu padome nav izveidota) tiesības iesniegt nozares kvalifikāciju struktūras projektu vai ierosināt aktualizāciju.  Ministru kabineta noteikumu projekts paredz pienākumu Izglītības un zinātnes ministrijai un Valsts izglītības satura centram nodrošināt profesijas standartu, profesionālās kvalifikācijas prasību (ja profesijai neapstiprina profesijas standartu) vai nozares kvalifikāciju struktūru izstrādi - sniedzot metodisko atbalstu iesniedzējam, kā arī izveidojot ekspertu darba grupu, ievietojot Valsts izglītības satura centra interneta mājaslapā, ja tos saskaņo Nacionālās trīspusējās sadarbības padomes Profesionālās izglītības un nodarbinātības trīspusējās sadarbības apakšpadome. |
| 2. | Tiesiskā regulējuma ietekme uz tautsaimniecību un administratīvo slogu | Ministru kabineta noteikumu projekts nepalielina administratīvo slogu, jo gan ar Ministru kabineta 2010. gada 18. maija noteikumiem Nr. 461 “Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām un Profesiju klasifikatora lietošanas un aktualizēšanas kārtību” apstiprinātie profesiju standarti gan no jauna izstrādātie profesijas standarti tiks strukturēti un aktualizēti jaunajās nozaru kvalifikācijas struktūrās. Tā rezultātā no šobrīd izstrādātajiem 480 profesiju standartiem paredzēts izveidot aptuveni 160 profesiju standartu un aptuveni 80 profesionālo kvalifikāciju prasības, kas nodrošinās to, ka sagatavotajiem speciālistiem nedublēsies profesionālās kompetences, bet būs iespējamas specializācijas. |
| 3. | Administratīvo izmaksu monetārs novērtējums | Viena profesijas standarta vai profesionālo kvalifikāciju prasību projekta izstrādes administratīvās izmaksas:  C = (f x l) x (n x b) = (4,47 x 1312) x (1x 0,5) = 5864,64 x 0,5= 2932,32 *euro*, kur:  C – informācijas sniegšanas pienākuma radītās izmaksas jeb administratīvās izmaksas;  f – valstī noteiktā vidējā darba samaksa stundā 2015. gadā – 4,47 *euro* (Centrālās statistikas pārvaldes dati);  l – viena profesiju standarta vai profesionālās kvalifikācijas prasību izstrādei nepieciešamas aptuveni 1312 stundas (norādīts kopējais stundu skaits, kas tiek summēts, ja profesijas standartu vai profesionālās kvalifikācijas prasības izstrādā 13 eksperti);  n – profesijas standarta vai profesionālās kvalifikācijas prasību iesniedzējs – 1;  b – izstrādāto profesijas standartu vai profesionālo kvalifikācijas prasību projektu paredzēts iesniegt reizi divu gadu laikā – 0,5.  **Paredzēto 240 profesiju standartu vai profesionālo kvalifikāciju prasību projektu izstrādes administratīvās izmaksas: 2932,32x240=703756,80 *euro*.**  Viena kvalifikāciju struktūras projekta izstrādes administratīvās izmaksas:  C = (f x l) x (n x b) = (4,47 x 2732) x (1x 1)= 12212,04x1= 12212,04 *euro*, kur:  C – informācijas sniegšanas pienākuma radītās izmaksas jeb administratīvās izmaksas;  f – valstī noteiktā vidējā darba samaksa stundā 2015. gadā - 4,47 *euro* (Centrālās statistikas pārvaldes dati);  l – vienas nozares kvalifikācijas struktūras izstrādei nepieciešamas aptuveni 2732 stundas (norādīts kopējais stundu skaits, kas tiek summēts, ja kvalifikāciju struktūru izstrādā 35 eksperti);  n – nozares kvalifikācijas struktūras projektu iesniedzēju skaits – 1;  b – nozares kvalifikācijas struktūras projektu paredzēts izstrādāt viena gada laikā – 1.  **Paredzēto 16 kvalifikāciju struktūras projektu izstrādes administratīvās izmaksas: 12212,04x16=195392,64 *euro***  Administratīvās izmaksas, veicot profesijas standarta, profesionālās kvalifikācijas prasību un nozares kvalifikāciju struktūras aktualizāciju, būs atkarīgas no aktualizējamās informācijas apjoma katrā individuālā gadījumā.  Administratīvās izmaksas Izglītības un zinātnes ministrijai un Valsts izglītības satura centram nodrošinot gala versijas izstrādes organizatorisko un metodisko atbalstu, kā arī ievietojot vienu profesijas standartu, profesionālās kvalifikācijas prasību vai nozares kvalifikāciju struktūru Valsts izglītības satura centra mājaslapā internetā.  C = (f x l) x (n x b) = (4,47 x 80) x (2 x 0,5)= 357,60x1=357,60 *euro*, kur:  C – informācijas sniegšanas pienākuma radītās izmaksas jeb administratīvās izmaksas;  f – valstī noteiktā vidējā darba samaksa stundā 2015. gadā - 4,47 *euro* (Centrālās statistikas pārvaldes dati);  l – laika patēriņš, kas nepieciešams, lai sagatavotu informāciju, kuras sniegšanu paredz projekts – 80 stundas;  n – subjektu skaits, uz ko attiecas projektā paredzētās organizatoriskā un metodiskā atbalsta sniegšanas prasības – 2;  b – organizatoriskā un metodiskā atbalsta sniegšana, kā arī profesijas standarta, profesionālās kvalifikācijas prasību vai nozares kvalifikācijas struktūras gala versijas ievietošana Valsts izglītības satura centra mājaslapā internetā divu gadu laikā – 0,5.  **Administratīvās izmaksas nodrošinot organizatorisko un metodisko atbalstu, kā arī ievietojot paredzēto 256 profesiju standartu, profesionālo kvalifikāciju prasību un kvalifikāciju struktūru Valsts izglītības satura centra mājaslapā internetā: 256 x 357,60 = 91545,60 *euro.***  Administratīvās izmaksas Izglītības un zinātnes ministrijai un Valsts izglītības satura centram nodrošinot gala versijas izstrādes organizatorisko un metodisko atbalstu, kā arī ievietojot profesijas standartu, profesionālās kvalifikācijas prasību vai nozares kvalifikāciju struktūru Valsts izglītības satura centra mājaslapā internetā tiks segtas esošo valsts budžeta līdzekļu ietvaros. |
| 4. | Cita informācija | Nav. |

*Anotācijas III. un V. sadaļa – projekts šīs jomas neskar.*

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Ministru kabineta noteikumu projekts ir saistīts ar šādiem grozījumiem:  1. Ministru kabineta 2003. gada 16. septembra noteikumos Nr. 528 “Izglītības un zinātnes ministrijas nolikums” (turpmāk - nolikums) Izglītības un zinātnes ministrija veiks grozījumus, lai nolikuma 5.11. apakšpunkts saskanētu ar Ministru kabineta noteikumu projektu.  2. Ministru kabineta 2010. gada 18. maija noteikumos Nr. 461 “Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām un Profesiju klasifikatora lietošanas un aktualizēšanas kārtību” (turpmāk – Ministru kabineta noteikumi Nr. 461), jo Ministru kabineta noteikumos Nr. 461 ietvertie profesiju standarti atbilstoši Labklājības ministrijas informatīvajā ziņojumā “Informatīvais ziņojums “Priekšlikumi par alternatīviem risinājumiem Profesiju klasifikatora un profesiju standartu noteikšanā”” (TA-1320) norādītajam ir svītrojami no noteikumiem Nr. 461 ar Labklājības ministrijas sagatavotajiem grozījumiem minētajos noteikumos. Ministru kabineta noteikumu Nr. 461 2.pielikumā iekļautos profesiju standartus paredzēts ievietot Valsts izglītības satura centra interneta mājaslapā.  3. Profesionālās izglītības likumā Izglītības un zinātnes ministrija sagatavos grozījumus, paredzot tiesības Nacionālās trīspusējās sadarbības padomes Profesionālās izglītības un nodarbinātības trīspusējās sadarbības apakšpadomei apstiprināt profesijas standartus, profesionālās kvalifikācijas prasības (ja profesijai neapstiprina profesijas standartu) vai nozares kvalifikāciju struktūru, kā arī deleģējumu, Ministru kabinetam noteikt obligāti piemērojamo profesijas standartu vai profesionālo kvalifikācijas prasību sarakstu. Vienlaikus ar minētajiem grozījumiem Profesionālās izglītības likumā tiks veikti attiecīgi grozījumi Ministru kabineta noteikumu projektā, saskaņojot minētajos normatīvajos aktos lietoto terminoloģiju. |
| 2. | Atbildīgā institūcija | Izglītības un zinātnes ministrija, Labklājības ministrija. |
| 3. | Cita informācija | Ar Ministru kabineta noteikumiem Nr. 461 apstiprinātais profesiju klasifikators ir veidots, adaptējot “Starptautisko standartizēto profesiju klasifikāciju” (*International Standard Classification of Occupations)*. Profesiju klasifikators ir sistematizēts profesiju (arodu, amatu, specialitāšu) saraksts, kas veidots, lai nodrošinātu starptautiskajai praksei atbilstošu darbaspēka uzskaiti un salīdzināšanu.  Latvijā saskaņā ar Izglītības likuma 8.1 pantu ir ieviestaLatvijas kvalifikāciju ietvarstruktūra, kas ir astoņu kvalifikācijas līmeņu sistēma un aptver visas izglītības pakāpes un veidus, tā veidota, ņemot vērā Eiropas kvalifikāciju ietvarstruktūru (EQF).  Atbilstoši Latvijas kvalifikāciju ietvarstruktūrai tiks izstrādāta nozares kvalifikāciju struktūras, lai Latvijā iegūtās profesionālās kvalifikācijas būtu salīdzināmas ar vienoto Eiropas kvalifikāciju ietvarstruktūru.  Nozares kvalifikāciju struktūra balstās uz Latvijas nacionālās kvalifikācijas ietvarstruktūru, kas darbojas kā instruments iegūto profesionālo kvalifikāciju salīdzināšanai un skaidrošanai, veicinot izglītojamo un darbinieku starpvalstu mobilitāti un sekmējot viņu mūžizglītību. Atbilstoši Latvijas kvalifikāciju ietvarstruktūrai tiks izstrādāti arī nepieciešamie profesijas standartus un profesionālās kvalifikācijas prasības.  Eiropas kvalifikāciju ietvarstruktūrai un attiecīgi Latvijas kvalifikācijas ietvarstruktūrai nav tiešas saistības ar “Starptautisko standartizēto profesiju klasifikāciju”, kas tiek izmantota darbaspēka uzskaites statistiskiem mērķiem. Līdz ar to profesiju standartiem nav jābūt Profesiju klasifikatora daļai, kā tas ir pašlaik. Šobrīd profesionālās izglītības sistēma nevar elastīgi un operatīvi reaģēt uz izmaiņām darba tirgū, jo profesiju standartu izstrādes un saskaņošanas process ir ilgstošs un komplicēts, kas ilgst vismaz vienu vai pusotru gadu, jo profesiju klasifikators tiek aktualizēts tikai 2 reizes gadā un profesiju standarti tiek izdoti Ministru kabineta noteikumu formā.  Profesijas standartu saturu jau šobrīd nosaka Profesionālās izglītības likuma 24. pants, bet profesijas standarta projekta veidlapu paredz noteikumu projekta 1.pielikums. Profesijas standartos iekļaujamās profesijai atbilstošās profesionālās zināšanas un prasmes saskaņā ar likuma "Par reglamentētajām profesijām un profesionālās kvalifikācijas atzīšanu" (turpmāk - Likums par reglamentētajām profesijām) 6. panta 2.punktu nosaka Ministru kabinets. Minētās prasības iekļauj attiecīgo profesiju standartos un izglītības programmās. Kā norādīts minētā likuma anotācijā likums paredzēts kā “jumta likums”, kas nosaka pamata prasības visām reglamentētajām profesijām un ārvalstnieku profesionālo kvalifikāciju atzīšanai, paredzot, ka detalizētu kārtību katrā jomā nosaka speciālie likumi un Ministru kabineta noteikumi. Savukārt, Ministru kabineta noteikumu Nr. 461 1.pielikums, nosaka gan reglamentēto, gan nereglamentēto profesiju pamatprasības un profesionālās darbības pamatuzdevumus Ministru kabineta noteikumu formā. Ievērojot iepriekš minēto, kā arī to, ka profesijas standarta saturs atspoguļo valsts pārvaldes institūciju, darba devēju un darbinieku organizāciju pārstāvju savstarpējas līdzdarbības rezultātu, nav lietderīgi izdot profesijas standartus Ministru kabineta noteikumu formā. Tādēļ nepieciešami attiecīgi grozījumi Ministru kabineta noteikumos Nr. 461, kas paredzētu tādu normatīvo regulējumu, ka profesijas standartus nav nepieciešams apstiprināt Ministru kabineta noteikumu formā.  Ministru kabineta 2015. gada 22. decembra sēdes protokollēmuma (prot.Nr.68 15.§) 2.punktā dotais uzdevums - Izglītības un zinātnes ministrijai sagatavot un līdz 2016. gada 1. martam iesniegt noteiktā kārtībā izskatīšanai Ministru kabinetā likumprojektu par grozījumiem Profesionālās izglītības likumā, paredzot deleģējumu Ministru kabinetam noteikt profesiju standartus un nozares kvalifikāciju struktūru, ir atzīstams par aktualitāti zaudējušu. Tā vietā nosakot Izglītības un zinātnes ministrijai uzdevumu sagatavot grozījumus Profesionālās izglītības likumā, kas paredzētu tiesības Nacionālās trīspusējās sadarbības padomes Profesionālās izglītības un nodarbinātības trīspusējās sadarbības apakšpadomei apstiprināt profesijas standartus, profesionālās kvalifikācijas prasības (ja profesijai neapstiprina profesijas standartu) vai nozares kvalifikāciju struktūru, kā arī deleģējumu, Ministru kabinetam noteikt obligāti piemērojamo profesijas standartu vai profesionālās kvalifikācijas prasību sarakstu. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai nodrošinātu sabiedrības līdzdalību, Ministru kabineta noteikumu projekts kopā ar sākotnējās ietekmes novērtējuma ziņojumu (anotāciju) tika ievietots Izglītības un zinātnes ministrijas mājaslapā internetā www.izm.gov.lv sadaļā „Normatīvo aktu projekti”. |
| 2. | Sabiedrības līdzdalība projekta izstrādē | Pēc Ministru kabineta noteikumu projekta ievietošanas Izglītības un zinātnes ministrijas mājaslapā internetā sabiedrības pārstāvji varēja izteikt savu viedokli, par projektu rakstveidā.  Ar Ministru kabineta noteikumu projektu izglītības iestāžu pārstāvji tika iepazīstināti 2016. gada 10. maijā Valsts izglītības satura centra rīkotajā izglītības iestāžu vadītāju vietnieku seminārā, kurā dalībnieki atbalstīja projekta tālāku virzību. |
| 3. | Sabiedrības līdzdalības rezultāti | Pēc projekta ievietošanas Izglītības un zinātnes ministrijas mājaslapā internetā netika saņemts neviens viedoklis. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izglītības un zinātnes ministrija, Valsts izglītības satura centrs u.c. valsts vai pašvaldību institūcijas, Nozaru ekspertu padomes, Nacionālās trīspusējās sadarbības padomes Profesionālās izglītības un nodarbinātības trīspusējās sadarbības apakšpadome, zinātniskās institūcijas, izglītības iestādes, arodbiedrības un to apvienības, darba devēju organizācijas. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde paplašina Valsts izglītības satura centra funkcijas ņemot vērā, ka saskaņā ar noteikumu projektu, turpmāk Valsts izglītības satura centrs organizēs profesionālo kvalifikāciju prasību izstrādi, atbilstoši Izglītības likumā noteiktajam Latvijas kvalifikāciju ietvarstruktūras 2. ‒ 5. līmenim, kā arī nozares kvalifikāciju struktūru izstrādi atbilstoši Latvijas kvalifikāciju ietvarstruktūras 2. – 7. līmenim.  Projekta izpilde tiks nodrošināta esošo Izglītības un zinātnes ministrijas un Valsts izglītības satura centra funkciju ietvaros.  Jaunas valsts institūcijas netiks radītas, kā arī netiks likvidēta vai reorganizēta neviena esoša valsts institūcija. |
| 3. | Cita informācija | Nav. |

Izglītības un zinātnes ministrs Kārlis Šadurskis

Vizē:

Valsts sekretāra vietnieks,

Nodrošinājuma un finanšu departamenta direktors,

Valsts sekretāra p.i. Elmārs Martinsons

10.08.2016. 11:43

3678

S.Valaine

67503753, [sarmite.valaine@visc.gov.lv](mailto:sarmite.valaine@visc.gov.lv)

J.Gaigals

67814355, [janis.gaigals@visc.gov.lv](mailto:janis.gaigals@visc.gov.lv)